**משרד החינוך**

**המזכירות הפדגוגית**

**אגף חברה ורוח**

**הפיקוח על הוראת מדעי החברה**

**מערך שיעור משלב ערכים בנושא מנהיגות**

כתבה :ליאה צור אלון במסגרת השתלמות ערכים במד"ח

עיבוד וייעוץ: אתי אברמוביץ מדריכה ארצית בסוציולוגיה, עדה ספיר-מדריכת ערכים במד"ח

**מטרות בתחום התוכן:**

* התלמיד יגדיר את המושג "מנהיג".
* התלמיד יכיר שתי גישות המסבירות מנהיגות: "גישת התכונות" ו"הגישה המצבית".

**מטרות בתחום הערכי:**

* התלמיד יתנסה בשיח ערכי בשיעור הכיתתי.
* התלמיד יערוך בירור עצמי לגבי ערכים המנחים אותו.
* התלמיד יזהה ערכים בדמותו של רועי קליין ז"ל.: אומץ, גבורה, דבקות במטרה ,

**מטרות בתחום החינוך לחשיבה:**

* תירגול שימוש באסטרטגיית טיעון.

**משך זמן השיעור: 90 דק'.**

**פתיחה - 5 דק'**

המורה תציג בפני הכיתה את השאלה: מי שמע על רועי קליין? מה שמעת?

המורה תכתוב על הלוח את הדברים שנאמרים: "גיבור", "מפקד", "אמיץ" וכד'.

הקטע הבא יוקרן על המסך בכיתה. המורה תבקש מתלמיד/ה לקרוא את הקטע.

בא' באב התשס"ו 26 ליולי 2006 נפל רס"ן רועי קליין בקרב עקוב מדם שנערך בעיירה בינת ג'בל שבדרום לבנון יחד עם עוד 7 מחייליו.

רועי קליין, סמג"ד גדוד 51 של גולני נפל על קידוש השם עת זינק על רימון יד כדי להגן בגופו על חייליו תוך קריאת "שמע ישראל ה' אלוקינו ה' אחד". במעשה גבורתו זה הציל את חייליו. ועל כך הוענק לו עיטור העוז.

מרכיבי אישיותו של רועי הם שהפכו אותו לגיבור עוד בחייו: יושר, צניעות וחוכמה. רועי היה איש משפחה למופת, בעל מסור ואב אוהב לשני בניו. הוא היה לוחם ללא חת, מפקד מוערך, תלמיד חכם, איש חסד אשר עם ישראל וארץ ישראל היו יקרים מאוד לליבו.

רועי נקבר בהר הרצל ביום הולדתו ה- 31 ב' באב. רועי יצא לקרב באומץ לב תוך אחריות פיקודית על חיי חייליו. עת ראה את הרימון מתגלגל לכיוונו ולכיוון חייליו, מתוך שלמות והכרה מלאה עשה מעשה אשר הפכו לגיבור גם במותו. החינוך, הערכים, קדושת החיים – הם אלו שהופכים את רועי לסמל ולגיבור.

בסיום קריאת הקטע, המורה תשאל את התלמידים:

* אילו תכונות מיוחדות זיהיתם בהתנהגותו של רועי קליין?
* האם לדעתכם ניתן לומר שהוא היה היה מנהיג? מדוע?
* מיהו מנהיג לדעתכם?

**הקניית המושג - 15 דק'**

המורה תציג בפני התלמידים הגדרה סוציולוגית ל"מיהו מנהיג":

**המנהיג משפיע על המוטיבציה (= ההנעה) של המונהגים.   
הבסיס למנהיגות הוא יכולת ההשפעה.   
לדוגמא: מפקד שמשפיע על חייליו לבצע משימה בשדה קרב תוך סיכון חיים הוא מנהיג.**

המורה תציג בפני התלמידים את האתר שהוקם למטרת הנצחתו.

<http://www.roiklein.co.il/Default.aspx>

בתוך האתר, תחת הלשונית "דברים לזכרו" נמצא הקטע הבא (המורה תציג את הקטע בפני התלמידים):

דברים לזכרו- א' באב תשע"ג, אזכרה במלאת 7 שנים לנפילתו  
**שם הכותב:** אלעד עוזרי   
  
**תאריך:** 21/07/2013   
  
רועי, מפקדי. 7 שנים עברו מאז המלחמה, מאז אותו קרב בבינת ג'בל ונדמה כי הזמן אינו עושה את שלו. אינו מכהה את תחושת הכאב והצער על נפילתך. 3 חודשים זכיתי להיות במחיצתך ולספוג ממך דברים שמשפיעים עליי גם היום ואני בטוח כי ישפיעו עליי גם בעתיד.

**חזרה על המושג וברור ערכי – 15 דק' (הערכים שידונו בהם: הקרבה או מסירות נפש, אחדות, קדושת החיים)**

המורה תקרין קטעים מתוך הסרט "ובכל נפשך – סיפורו של רועי קליין".

להלן קישור: <https://www.youtube.com/watch?v=nYXyi5_bsfQ>

**דקה 2.17 - אביו של רועי מספר שבפעם האחרונה שראה אותו ביקש ממנו "תשמור על החיילים שלך".**

**דקה 9.26 – אמו של רועי מתחבטת בשאלה "בשביל מה ובשביל מי?"**

**דקה 11.30- 13.30 – שיחה עם המג"ד**

**דקה 23.30 – 24.50 – מכתב לפני החתונה (רשימת הערכים בהם דגל רועי)**

בכיתה יתנהל דיון על הערכים שעולים מתוך הקטעים ועל המסירות אותה גילה קליין גם במותו. התלמידים יבררו עם עצמם האם אנשים רבים היו עושים כדוגמתו? האם יש עוד אנשים עם התכונות הללו? האם ישנם אנשים בעלי תכונות דומות שאינם מנהיגים?

ניתן גם לדון בשאלה המורכבת מה המשמעות של הערך "קדושת החיים" . מתי חיי אחרים קודמים? וכדו'

**הקניית הגישות המסבירות מנהיגות – 25 דק'**

המורה תשאל את התלמידים: מהן התכונות של מנהיג? האם לדעתכם אם רועי קליין לא היה מפקד בצבא עדיין היה מנהיג?

המורה תציג בפני התלמידים את שתי הגישות: גישת התכונות והגישה המצבית.

החומר מופיע בספר הלימוד "סוציולוגיה במעגלי חברה: הקבוצה"

**תרגול הגישות – 20 דק'**

התלמידים יתבקשו בעבודה בזוגות ליישם את הגישות שנלמדו באמצעות אסטרטגיית הטיעון.

המורה תציג בפניהם את הטענה הבאה:

**"יש הטוענים שמנהיגים בעלי רקע צבאי יכולים להביא לידי ביטוי את תכונותיהם הייחודיות רק במצבי מלחמה ויש מנהיגים שיתאימו רק למצבי שלום".**

**עיינו בספר הלימוד "סוציולוגיה :במעגלי חברה ,קבוצה"/נוה,אלעד,רן בעמ. 80-81 בשתי הגישות למנהיגות והציגו נימוק מסוג הסבר התומך או מתנגד לטענה זו.**

התלמידים יכתבו את תשובותיהם במחברות.

שתי קבוצות מתנדבות תצגנה את תשובותיהן בפני הכיתה – תשובה שתומכת בטענה ותשובה שמתנגדת לטענה.

**סיכום השיעור – 10 דק'**

המורה תשאל למי מהתלמידים יש אייפון? האם האייפון השפיע על חייו? האם אתם יודעים מי פיתח את האייפון? אדם בשם סטיב ג'ובס. לאדם זה השפעה עצומה על האנושות. האם ניתן לומר שהוא מנהיג?

המורה תקרין את הטריילר לסרט "סטיב ג'ובס" ותשאל האם הוא מנהיג? האם ניתן להסביר את מנהיגותו של ג'ובס על פי גישת התכונות או על פי הגישה המצבית?

<https://www.youtube.com/watch?v=xmCBYa7AACg>

לסיכום חיובי ומחיוך ☺, המורה תקרין סרטון "אז מהי מנהיגות?" (הסרטון מציג את האפשרות שכל אחד יכול להיות מנהיג)

להלן קישור: <https://www.youtube.com/watch?v=juRoy2r5oTk>